Source: https://nyiregyhazitorvenyszek.birosag.hu/sajtokozlemeny/20180312/elrendelte-birosag-tornyospalcai-emberoles-gyanusitottjanak-ideiglenes
Timestamp: 2018-06-19 23:30:34
Document Index: 29222208

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Elrendelte a bíróság a tornyospálcai emberölés gyanúsítottjának ideiglenes kényszergyógykezelését | Nyíregyházi Törvényszék
Elrendelte a bíróság a tornyospálcai emberölés gyanúsítottjának ideiglenes kényszergyógykezelését
Megjelenés ideje: 2018. március 12., 13:23
A Nyíregyházi Járásbíróság nyomozási bírája 2018. március 10-én emberölés bűntette miatt indult eljárásban megszüntette ifj. T. B. előzetes letartóztatását, egyúttal elrendelte ideiglenes kényszergyógykezelését.
A bíróság megállapította, hogy a nyomozás adatai szerint a gyanúsított továbbra is megalapozottan gyanúsítható azzal, hogy 2018. január 20-án reggel tornyospálcai lakóházukban többször megszúrta édesapját, aki ennek következtében életét vesztette.
Az igazságügyi elmeorvos szakértői vélemény szerint a gyanúsított elmebetegségben szenved, emiatt képtelen volt a cselekménye következményeinek a felismerésére, az elkövetéskor beszámíthatatlan volt. A gyanúsított jelenleg is pszichiátriai gyógykezelés alatt áll, a bűncselekmény elkövetésekor betegségének aktív tünetei fennálltak, s enyhébb formában jelenleg is fennállnak. Nem kizárható vele szemben a bűnismétlés veszélye.
A büntetőeljárási törvény értelmében meg kell szüntetni annak a gyanúsítottnak az előzetes letartóztatását, akinek az ideiglenes kényszergyógykezelését a bíróság elrendelte. E rendelkezésre tekintettel a bíróság a gyanúsított előzetes letartóztatását megszüntette. Az ideiglenes kényszergyógykezelést az Igazságügyi Megfigyelő és Elmegyógyintézetben hajtják végre.